इस युग के पाठक तिलस्मी साहित्य एवं उपन्यास व बड़ी–बड़ी कहानियाँ पढ़ने के आदी थे। लेखक उनकी भावनाओं व पसंद का ध्यान रखते हुए लघुकथा लेखन कार्य कम कर पाये हों, या फिर लेखक अपनी बात को ढंग से रखने के लिए इतना विस्तार दे देता कि वो रचना लघुकथा के दायरे से बाहर निकल जाती या यह भी हो सकता कि साहित्यकार साथी उस समय चल रहे स्वतंत्रता आन्दोलन में पद्य या गद्य व्याख्यानों के द्वारा आजादी एवं स्वतंत्रता आन्दोलन का महत्व बताने के लेखन कार्य में व्यस्त रहते और लघुकथा के माध्यम से सम्प्रेषणीयता कम कर पाये हों। कारण जो भी रहा हो लेकिन यह निश्चित है कि इस काल में लघुकथा लेखन कार्य कम हुआ।